Baba brand toe bedjie vlam vatLuan (2) en sy kleinboet Dian (10 maande). (Foto: verskaf) ŉ Tweejarige seuntjie van Letsitele in Limpopo het in sy bababoetie se bedjie probeer spring om hom te help toe hy sien hoe dit in vlamme opgaan. Dian Cloete (10 maande) het Dinsdagmiddag tweede- en derdegraadse brandwonde op 22% van sy lyfie opgedoen toe vonke, vermoedelik van ŉ foutiewe lugverkoelerstelsel, die bababed in sy ouers se slaapkamer aan die brand laat slaan het. “Dian is nog klein, so hy slaap baie deur die dag. Ek het hom so 14:00 soos gewoonlik aan die slaap gemaak en in sy bedjie gesit,” het Michelle Cloete, die seuntjies se ma, vertel. Cloete en Luan (2) is kombuis toe, maar die oudste seuntjie is net ŉ paar sekondes later terug na die slaapkamer. “Hy het vir my geskree sy boetie brand,” het sy gesê. Luan het in dié stadium in die bedjie probeer klouter om sy brandende boetie te help. Cloete het al twee seuntjies by die bedjie weggeruk en in ŉ bad gesit waar sy hulle met water natgespuit het. Luan was ongedeerd, maar sy boetie het ernstig verbrand. Cloete het die nooddienste ontbied en bure gebel om te kom help. Sy het intussen self die vlamme in die kamer geblus. Haar man, JJ (26), werk sowat 60 km buite die dorp en het hom terug na die huis gehaas. Dian is aanvanklik in die Mediclinic opgeneem en kort daarna na die Mankweng-hospitaal in Polokwane oorgeplaas, waar hy steeds in die brandeenheid behandel word. “Die eerste paar dae was baie moeilik, ek kon nie ophou huil nie. Sy pa stap nog steeds uit en huil,” het Cloete gesê. Dian sterk baie goed aan, maar sal na verwagting nog ŉ paar dae in die hospitaal behandel moet word. Die wonde word goed skoongemaak en hy kry onder meer medikasie vir pyn. “Die hospitaalpersoneel kyk regtig mooi na hom,” sê Cloete. Klein Dian Cloete (10 maande). (Foto: verskaf) “Dis maar moeilik. Ek kan nie aan hom vat nie, want ek weet nie waar om te vat om hom nie seer te maak nie.” Die egpaar waak dag en nag by klein Dian in die hospitaal. Luan sal na verwagting vandag en die naweek by sy kleinboet kom kuier, voordat hy vir ŉ rukkie by sy grootouers gaan kuier terwyl Dian in die hospitaal is. “Hy wou net sy boetie help, hulle is baie lief vir mekaar,” het Cloete gesê. Die meeste van die seuntjies se klere en items soos hulle melk en doeke is in die brand beskadig of verwoes, maar Cloete het gesê die gemeenskap ondersteun hulle baie.